Francesca Simon

Grázlik Gabo a strašidelný dom

6. DIEL

Ukážka z elektronickej knihy

Američanka Francesca Simon žije so svojím manželom a synom Joshuom v Londýne. Vyrastala v Kalifornii, študovala na univerzitách v Yale a Oxforde. Istý čas písala ako nezávislá novinárka články o divadle a stravovaní.  V súčasnosti je úspešnou autorkou detských kníh, od ilustrovaných knižiek pre najmenších po knihy pre mládež.

Venujem Mary Gibson, riaditeľke Yerbury School, a Joshuovi, ktorý mal vždy skvelé nápady.

Text © Francesca Simon 1999

Illustrations © Tony Ross 1999

First published in Great Britain in 1999

by Orion Children’s Books

Translation © Darina Zaicová 2008, 2013

Slovak edition © Vydavateľstvo SLOVART, spol. s r. o.,

Bratislava 2008, 2013

ISBN 978-80-556-0843-3

Vytvorenie elektronickej verzie Dibuk, s. r. o., 2020

1.

GRÁZLIK GABO A SKVELÉ ČIERNE KRESLO

Hurá, sobota! Najlepší deň z celého týždňa, potešil sa Grázlik Gabo, odkopol paplón a vyskočil z postele. Žiadna škola! Žiadne domáce úlohy! Celý deň pred televízorom, vrchol blaženosti! Mama s otcom si v sobotu radi dlhšie pospali. Pokým boli Gabo s Vilkom ticho, mohli pozerať televízor dovtedy, kým mama s otcom nevstali.

Grázlik Gabo si to natešene predstavoval. Vyvalí sa do skvelého čierneho kresla, schmatne diaľkové ovládanie a zapne televízor. Dnes dávajú všetky jeho najsamobľúbenejšie programy: Barbari Vandali, Mutant Max a Drsniaci. Ak sa poponáhľa, stihne začiatok vandalskej šou.

Zbehol dolu schodmi, vletel do dverí – a naskytol sa mu hrôzostrašný pohľad.

V obývačke, vyvalený v skvelom čiernom kresle, sedel jeho mladší brat Vzorný Vilko a stískal diaľkové ovládanie.

Gabo zalapal po dychu. Ako je toto možné? Gabo bol dolu vždy prvý. Televízor bol už zapnutý, ale bohužiaľ v ňom nešli Barbari Vandali. Naopak, rinula sa z neho veselá zvonivá melódia. Och, nie! Bola to tá najnudnejšia šou na tomto svete – Silvester a tancujúce sedmokrásky.

„Prepni to!“ rozkázal Gabo. „Idú ničiví Vandali.“

„To je hrozný, nepekný program,“ Vzorného Vilka až striaslo. Zovrel pevnejšie diaľkové ovládanie.

„Povedal som, aby si to prepol!“ zasyčal Gabo.

„Neprepnem!“ trval na svojom Vilko. „Poznáš pravidlá. Kto je dolu prvý, môže sedieť v skvelom čiernom kresle a rozhodne, čo sa bude pozerať. A ja chcem pozerať Silvestra.“

Gabo neveril vlastným ušiam. Vzorný Vilko si dovolil... neposlúchnuť jeho rozkaz?

„NIE!“ zreval Gabo. „Tú šou neznášam. Chcem pozerať Barbarov Vandalov!“

„Ale ja chcem pozerať Silvestra,“ odporoval Vzorný Vilko.

„Ale veď to je program pre krpcov!“ vrieskal Gabo.

„Tancujte, milé sedmokrásky, tancujte!“ pišťal odporný Silvester.

„La, la, la, la, la, la!“ trilkovali sedmokrásky.

„La, la, la, la, la!“ pospevoval si Vilko.

„Krpec, krpec!“ posmieval sa Gabo. Keby sa mu len podarilo Vilka rozrevať, vybehol by hore do izby a on by mal kreslo pre seba.

„Vilko je krpec, Vilko je krpec!“ škľabil sa Gabo.

Vilko sedel s očami prilepenými k obrazovke. Grázlikovi Gabovi došla trpezlivosť. Vrhol sa na Vilka, vytrhol mu diaľkové ovládanie a vystrnadil ho z kresla na zem. Premenil sa na ničivého Barbara Vandala a práve zlikvidoval otravného ufóna.

„ÁÁÁÁCH!“ Vzorný Vilko sa rozplakal. „MAMÁÁÁÁ!“

Grázlik Gabo sa pohodlne usalašil v skvelom čiernom kresle a prepol program.

„Vŕŕŕŕŕŕŕ!“ zavrčal Barbar Vandal a rozstrieľal bodliak.

„NEBUĎ PROTIVNÝ, GABO!“ zakričala mama a vbehla do izby. „UŽ AJ SA BER DO SVOJEJ IZBY!“

„NIÉÉÉ!“ rozzúril sa Gabo. „Vilo začal!“

„IHNEĎ!“ zvrieskla mama.

„La, la, la!“ zatrilkovali sedmokrásky.

Koniec ukážky

Table of Contents

Titulná strana

Tiráž

1.